Alle vragmotors nié in Lydenburg verbiedTwee mense is in die ongeluk dood. (Foto: Verskaf) ŉ Vragmotorbestuur verskyn na verwagting vandag (Maandag) op twee aanklagte van strafbare manslag in die hof op Lydenburg nadat ŉ reuseongeluk Vrydag verwoesting op die dorp gesaai het. Twee mense is dood toe die vragmotor se remme glo onklaar geraak en dit kilometers ver deur Voortrekkerstraat (die R37-pad deur die dorp) geploeg het. Benewens die twee mense wat in die voorval gesterf het, is verskeie ander voertuie en geboue beskadig. Intussen is daar talle vrae of vragmotors wel deur die dorp mag ry. ŉ Groep maatskappye het hulle sowat twee jaar gelede onsuksesvol tot die hof gewend nadat die munisipaliteit, ingevolge munisipale verordeninge, beveel het dat swaar vragmotors alternatiewe roetes moet gebruik eerder as om deur die dorp te ry. Luidens die uitspraak is die paaie waaroor die dispuut gehandel het, openbare paaie wat die applikante mag gebruik. Wanneer hulle egter die munisipale gebied binnekom, word daar op ŉ munisipale pad gery en moet dit ingevolge die betrokke verordeninge gebruik word. Die verordeninge verbied swaar vragmotors – wat dus meer as 10 ton weeg – om daar te ry. Sekere uitsonderings word egter toegelaat. Themba Sibiya, woordvoerder van die Thaba Chewu-munisipaliteit, het by navraag oor die bevel ook benadruk dat die bevel nie beteken het dat geen vragmotor op enige van die dorp se paaie toegelaat word nie. Op hierdie foto lyk dit of die vragmotor vervoer het wat bekend staan as ‘n “road surface recycler”. (Foto: Twitter) Hy sê die plaaslike owerheid het die vragmotors probeer herlei weens grootskaalse skade wat deurlopend aan infrastruktuur soos paaie, verkeersligte of stormwaterdreine aangerig is. Sibiya sê daar is soms bloot nie genoeg plek vir vragmotors om behoorlik te draai nie en dat dit onder meer beteken dat pale omgestamp of skade veroorsaak is. “Ons het nie alle vragmotors verbied nie,” sê Sibiya. “Ons het dit gedoen om skade te beperk.” Volgens hom was die bevel teen swaar vragmotors wat spesifiek materiaal van myne in die gebied vervoer. Die bevel het gehandel oor die gebruik van die R36 en R37 deur Lydenburg. Moeti Mmusi, woordvoerder van die departement van gemeenskapsveiligheid in Mpumalanga, sê die moontlikheid dat nog aanklagte teen die vragmotorbestuurder aanhangig gemaak word, word nie in hierdie stadium uitgesluit nie.